Det mislykkede kupforsøg og de efterfølgende uroligheder i Tyrkiet sætter sit præg på sommerferien der for mange familier, også for TV2 Nord fotograf Michael Kragmann, der befinder sig i Tyrkiet, nærmere bestemt ferieområdet Alanya. - Her er tomt i gadebilledet, ud fra det vi kan se fra hotellet. Ingen tør at gå ud, og det gør vi heller ikke, så vi bliver på hotellet, fortæller Michael Kragmann. Tiden bliver brugt ved poolen og på at få nye oplysninger om situationen. Det er det, snakken går om dernede, om hvornår er det sikkert igen at gå ud. Den nordjyske familie havde egentlig planer om i dag lørdag at tage en tur til den lokale bazar, men den plan er droppet efter nattens blodige optøjer længere nordpå i Tyrkiet.

Referat:
Alle har det godt, men vi tør ikke forlade hotellet, lyder det TV2 Nords fotograf Michael Kragmann, som er sammen med sin familie på ferie i Tyrkiet.